राहुल गांधी ने अमित शाह के पुत्र का जब नाम लिया, तो सारे भाजपाई जिस प्रकार भड़के उससे तो लगा कि आगे संसद में माल्या, नीरव मोदी जैसों का भी नामोच्चार भी निषिद्ध हो जायेगा। राहुल ने कहा - प्रधानमंत्री चौकीदार नहीं है, भागीदार है। इन्होंने भारत के सबसे बड़े पूंजीपतियों का अढ़ाई लाख करोड़ रुपया माफ किया, लेकिन किसान का मामूली कर्ज भी माफ नहीं करेंगे। सारा भारत अब जानता है। आज इनके चेहरे पर घबड़ाहट है। ये मेरे से नजर से नजर नहीं मिला सकते हैं। राहुल ने पहले कहा था कि मेरे भाषण का वे पंद्रह मिनट भी सामना नहीं कर पायेंगे। 20 जुलाई को वास्तव में भी वही हुआ। स्पीकर सुमित्रा महाजन उनके भाषण और उसकी भाषा में काट-छांट की कोशिश की। वह चाहती थी कि राहुल अपने भाषण के प्रवाह को रोक कर बीच बीच में दूसरों को बोलने दें। पूरा शासक पक्ष आपे के बाहर हो गया था। एक बार तो उनके भाषण के बीच में ही सदन को स्थगित कर दिया गया।